R E L A C I O N


PËR

PROJEKTLIGJIN “PËR KËRKESAT E TRANSPARENCËS                             PËR EMETUESIT E TITUJVE”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Projektligji “Për kërkesat e transparencës për emetuesit e titujve” synon krijimin e një kuadri të plotë ligjor dhe të harmonizuar për publikimin, depozitimin, ruajtjen dhe aksesin e informacionit të rregulluar nga emetuesit, titujt e të cilëve janë pranuar për tregtim në tregje të rregulluara. Ky kuadër është thelbësor për zhvillimin e një tregu kapitali funksional dhe të besueshëm, duke siguruar që investitorët të kenë akses në informacion të plotë, të saktë, të krahasueshëm dhe në kohë.

Projektligji rregullon në mënyrë të strukturuar:

· informacionin periodik (raportet financiare vjetore dhe gjashtëmujore dhe informacionin shoqërues);
· informacionin e vazhdueshëm (ndryshimet në zotërimet e mëdha/pjesëmarrjet e rëndësishme në kapital dhe në të drejtat e votimit, përfshirë instrumentet financiare), kërkesat e informacionit për mbajtësit e titujve;
· rregullat e publikimit dhe të aksesit në informacionin e rregulluar përmes mekanizmave zyrtarë të ruajtjes qendrore;
· kompetencat mbikëqyrëse dhe sanksionuese të Autoritetit të Mbikëqyrjes Financiare (në vijim AMF).

Objektivat kryesorë të projektligjit janë:

· të rrisë transparencën e tregjeve të kapitalit përmes detyrimeve të qarta dhe të zbatueshme për publikimin e informacionit periodik e të vazhdueshëm nga emetuesit;
· të garantojë aksesin e investitorëve dhe publikut në informacion të besueshëm mbi pozicionin financiar, performancën, rreziqet dhe qeverisjen e emetuesve;
· të reduktojë asimetrinë e informacionit dhe të ulë rrezikun e manipulimit të tregut dhe përdorimit të informacionit të brendshëm, në koordinim me kuadrin rregullator për parandalimin abuzimit në treg;
· të rrisë transparencën mbi strukturën e pronësisë dhe kontrollit (zotërimet e mëdha dhe të drejtat e votimit), duke përfshirë instrumentet financiare me efekt ekonomik të ngjashëm me zotërimin e aksioneve;
· të sigurojë trajtim të barabartë dhe mjete efektive informimi për mbajtësit e aksioneve dhe titujve të borxhit, përfshirë përdorimin e mjeteve elektronike, sipas kushteve të përcaktuara;
· të modernizojë publikimin e informacionit përmes kërkesave për ruajtje qendrore, standardeve minimale të shpërndarjes dhe (kur është e aplikueshme) integrimit me mekanizmat evropianë të aksesit elektronik (ESAP);
· të forcojë kompetencat e AMF-së për monitorim, hetim, masa paraprake dhe sanksione administrative, duke rritur efektivitetin e zbatimit.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE DHE DOKUMENTE TË TJERA STRATEGJIKE

Projektligji lidhet drejtpërdrejt me objektivin e përafrimit të legjislacionit shqiptar me acquis të Bashkimit Evropian në fushën e tregjeve të kapitalit dhe me përmbushjen e detyrimeve, që rrjedhin nga procesi i integrimit evropian. Ai kontribuon në përmbushjen e kërkesave të kapitujve përkatës të negociatave, në veçanti kapitullit 6, që lidhet me legjislacionin për shoqëritë tregtare.

Në mënyrë të veçantë, projektligji mbështet:

· përmirësimin e kuadrit ligjor për funksionimin e tregjeve të kapitalit dhe të tregjeve të rregulluara në Republikën e Shqipërisë;
· rritjen e besimit të investitorëve vendas e të huaj nëpërmjet rritjes së transparencës, krahasueshmërisë dhe aksesit në informacion;
· përmirësimin e standardeve të qeverisjes korporative të shoqërive emetuese dhe përputhjen me praktikat e BE-së;
· krijimin e parakushteve për zhvillimin e tregut të kapitalit, si burim alternativ financimi për ekonominë, duke ulur varësinë vetëm nga financimi bankar.

Gjithashtu, objektivat e projektligjit janë në përputhje me objektivat për zhvillimin e tregjeve financiare dhe krijimin e një mjedisi mundësues për financimin e ekonomisë, të përcaktuara në vendimin nr.266, datë 26.4.2023, të Këshillit të Ministrave, “Për miratimin e dokumentit të politikave “Për një mjedis mundësues për zhvillimin e tregjeve të kapitalit në Shqipëri për periudhën 2023-2027””. Ky dokument strategjik synon zhvillimin e tregjeve të kapitalit në Shqipëri, rritjen e alternativave të financimit për bizneset dhe përmirësimin e transparencës dhe mbrojtjes së investitorëve, në përputhje me standardet dhe praktikat e Bashkimit Evropian.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT DHE EFEKTET E PRITSHME

Tregjet e kapitalit në Shqipëri janë në fazë zhvillimi dhe karakterizohen nga një numër i kufizuar emetuesish dhe nivel relativisht i ulët i aktivitetit tregtar. Në këtë kontekst, një kuadër ligjor i qartë dhe i harmonizuar për transparencën është parakusht për thellimin e tregut dhe për rritjen e besimit të investitorëve.

Mungesa e kërkesave të unifikuara e të standardizuara për publikimin dhe aksesin në informacionin e rregulluar mund të çojë në asimetri informacioni, ulje të besimit në treg, rritje të rrezikut të sjelljeve abuzive dhe vështirësi në mbikëqyrje. Projektligji adreson këto problematika, duke vendosur detyrime të qarta për raportimin financiar periodik, transparencën e strukturës së pronësisë dhe të drejtave të votimit, si dhe rregulla të detajuara për publikimin dhe depozitimin e informacionit pranë AMF-së dhe mekanizmit zyrtar të ruajtjes qendrore.

Efektet e pritshme të zbatimit të projektligjit përfshijnë:

· rritje të transparencës dhe integritetit të tregut, duke ndihmuar në formimin më efikas të çmimeve të titujve;
· përmirësim të mbrojtjes së investitorëve dhe të disiplinës së tregut, përmes informacionit të standardizuar dhe të aksesueshëm;
· nxitje të qeverisjes korporative dhe përgjegjshmërisë së organeve drejtuese, përmes deklarimeve të përgjegjësisë dhe publikimit të raportimit;
· përgatitje graduale e infrastrukturës dhe proceseve për integrimin në mekanizmat evropianë të aksesit në informacion, sipas dispozitave kalimtare.

Zbatimi i projektligjit shoqërohet me kosto përputhshmërie për emetuesit (p.sh. përgatitja e raporteve, auditimi, formatet elektronike, procedurat e publikimit), por këto kosto janë të lidhura me standardet minimale, që synojnë funksionimin e drejtë të tregut dhe janë proporcionalisht të orientuara te emetuesit me tituj të pranuar për tregtim në treg të rregulluar. Për më tepër, projektligji parashikon përjashtime për kategori të caktuara emetuesish dhe një regjim kalimtar për dispozitat, që lidhen drejtpërdrejt me mekanizmat e Bashkimit Evropian.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDËS  E NDËRKOMBËTAR

Ky projektligj është në përputhje me nenet 78 dhe 83, pika 1, të Kushtetutës.


V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Shkalla e përafrimit me acquis communautaire të Bashkimit Evropian është e plotë. Projektligji përafron plotësisht legjislacionin shqiptar me acquis të Bashkimit Evropian në fushën e transparencës së emetuesve, si dhe aktet plotësuese dhe zbatuese përkatëse, si më poshtë vijon:

· Direktiva 2004/109/KE e Parlamentit Evropian dhe e Këshillit, e datës 15 dhjetor 2004, për harmonizimin e kërkesave të transparencës në lidhje me informacionin për emetuesit, titujt e të cilëve janë pranuar për tregtim në një treg të rregulluar, dhe për ndryshimin e Direktivës 2001/34/KE, ndryshuar nga:

· direktiva 2008/22/KE e Parlamentit Evropian dhe e Këshillit, e datës 11 mars 2008;
· direktiva 2010/73/BE e Parlamentit Evropian dhe e Këshillit, e datës 24 nëntor 2010;
· direktiva 2010/78/BE e Parlamentit Evropian dhe e Këshillit, e datës 24 nëntor 2010;
· direktiva 2013/50/BE e Parlamentit Evropian dhe e Këshillit, e datës 22 tetor 2013;
· rregullorja (BE) 2021/337 e Parlamentit Evropian dhe e Këshillit, e datës 16 shkurt 2021;
· direktiva (BE) 2022/2464 e Parlamentit Evropian dhe e Këshillit, e datës 14 dhjetor 2022;
· direktiva (BE) 2023/2864 e Parlamentit Evropian dhe e Këshillit, e datës 13 dhjetor 2023.

· Direktiva 2007/14/KE e Komisionit të datës 8 mars 2007, që përcakton rregulla të detajuara për zbatimin e disa dispozitave të direktivës 2004/109/KE për harmonizimin e kërkesave të transparencës në lidhje me informacionin për emetuesit, titujt e të cilëve janë pranuar për tregtim në një treg të rregulluar; 
· Rregullorja e deleguar e Komisionit (BE) 2015/761, e datës 17 dhjetor 2014, që plotëson direktivën 2004/109/KE të Parlamentit Evropian dhe të Këshillit në lidhje me disa standarde teknike rregullatore për zotërimet e mëdha.

VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektligji përbëhet nga 6 kre dhe 46 nene. Në vijim jepet struktura dhe një përmbledhjeje e detajuar e përmbajtjes së secilit kre dhe nen.

KREU I – DISPOZITA TË PËRGJITHSHME

Kreu I përcakton objektin, fushën e zbatimit, terminologjinë themelore dhe elemente teknike për zbatimin e ligjit.

Neni 1 përcakton se ligji rregullon publikimin e informacionit periodik dhe të vazhdueshëm nga emetuesit, titujt e të cilëve janë pranuar për tregtim në treg të rregulluar, që ndodhet ose ushtron veprimtari në Republikën e Shqipërisë ose në një shtet anëtar të BE-së, parashikon përjashtime nga fusha e zbatimit (p.sh. kuotat e sipërmarrjeve të investimeve kolektive me pjesëmarrje të hapur) dhe përjashtime specifike për tituj të caktuar, të emetuar nga shtete/autoritetet publike në lidhje me disa kërkesa të publikimit; saktëson zbatimin për emetuesit për të cilët Republika e Shqipërisë është “shteti i origjinës”, si dhe rastin e emetuesve të listuar vetëm në treg të rregulluar në Republikën e Shqipërisë.

Neni 2 përcakton termat kyç të ligjit (p.sh. “tituj”, “tituj borxhi”, “emetues”, “aksionar”, “shoqëri e kontrolluar”, “informacion i rregulluar”, “treg i rregulluar”), sistemon konceptet “shtet i origjinës” dhe “shtet pritës”, të domosdoshme për zbatimin ndërkufitar dhe përcaktimin e autoritetit kompetent në rastet e listimit në më shumë se një juridiksion.

Neni 3 përcakton kuptimin e “ditëve të tregtimit”, si ditët e tregtimit të tregut të rregulluar të shtetit të origjinës, ngarkon AMF-në me detyrimin për publikimin e kalendarit të ditëve të tregtimit (element i rëndësishëm për afatet e njoftimit dhe publikimit).

KREU II – INFORMACIONI PERIODIK

Kreu II vendos detyrimet e raportimit financiar periodik dhe detyrime të lidhura, me afate dhe përmbajtje minimale të harmonizuara.

Neni 4 detyron emetuesin të publikojë raportin financiar vjetor brenda 4 muajve nga mbyllja e vitit financiar dhe ta mbajë të aksesueshëm publikisht për të paktën 10 vjet, përcakton përmbajtjen: pasqyra financiare të audituara, raport i drejtimit të brendshëm, deklarata përgjegjësie të personave përgjegjës dhe raport/opinion auditimi, sipas kuadrit të kontabilitetit dhe auditimit, parashikon rregullat për pasqyrat e konsoliduara (IFRS kur kërkohet konsolidimi) dhe lidhjen me raportimin e qëndrueshmërisë, kur ky është i zbatueshëm për emetuesin, referon përdorimin e formatit unik elektronik të raportimit për publikimin e raporteve financiare (kuadër për standardizim dhe akses më të lehtë).

Neni 5 detyron publikimin e raportit financiar gjashtëmujor sa më shpejt të jetë e mundur, por jo më vonë se 3 muaj nga përfundimi i periudhës, dhe ruajtjen për të paktën 10 vjet. Përcakton përmbajtjen: pasqyra të përmbledhura financiare; raport i ndërmjetëm i drejtimit të brendshëm; deklarata përgjegjësie, raporti i ndërmjetëm përfshin ngjarjet kryesore, ndikimet financiare dhe rreziqet/pasiguritë për pjesën e mbetur të vitit; për emetuesit e aksioneve përfshin edhe transaksionet e rëndësishme me palë të lidhura; rregullon trajtimin e auditimit/rishikimit: nëse auditohet ose rishikohet, raporti paraqitet i plotë; nëse jo, deklarohet shprehimisht mungesa e auditimit/rishikimit.

Neni 6 përcakton përmbajtjen minimale kur pasqyrat e përmbledhura gjashtëmujore nuk përgatiten sipas IFRS-së, bilanc dhe pasqyrë e të ardhurave me të gjithë zërat/nënzërat e pasqyrave vjetore; zëra shtesë kur mungesa do të sillte pasqyrim të pasaktë; kërkon informacion krahasues (bilanci i periudhës dhe i vitit paraardhës, pasqyra e të ardhurave për periudhën dhe periudhën korresponduese të vitit të kaluar) dhe shënime shpjeguese për krahasueshmëri dhe për ndryshimet e rëndësishme.

Neni 7 parashikon detyrimin e emetuesve të aksioneve që, në raportet e ndërmjetme të drejtimit të brendshëm, të bëjnë publike transaksionet kryesore me palë të lidhura që ndikojnë ndjeshëm pozicionin financiar ose performancën. Kur emetuesi nuk përgatit pasqyra të konsoliduara, kërkesa minimale lidhet me publikimet sipas legjislacionit kombëtar të kontabilitetit.

Neni 8 vendos detyrim raportimi për emetuesit aktivë në industrinë nxjerrëse ose shfrytëzimin e pyjeve për lëndë drusore, në përputhje me kërkesat e legjislacionit të kontabilitetit. Raporti publikohet jo më vonë se 6 muaj nga fundi i vitit financiar dhe mbahet i disponueshëm publikisht për të paktën 10 vjet, raportimi kryhet në nivel të konsoliduar.

Neni 9 ngarkon emetuesin dhe organet e tij administrative/drejtuese/mbikëqyrëse me përgjegjësinë për hartimin dhe publikimin e informacionit, sipas neneve përkatëse, saktëson se përgjegjësitë dhe pasojat zbatohen, sipas kuadrit ligjor ekzistues mbi përgjegjësinë e subjekteve dhe personave përgjegjës.

Neni 10 përjashton, nga nenet 4 dhe 5, kategori emetuesish (p.sh. shtete/autoritetet publike dhe disa organe ndërkombëtare; bankat qendrore; emetuesit ekskluzivë të titujve të borxhit me vlerë nominale të lartë për njësi). Ky nen parashikon përjashtime të posaçme për institucione krediti me tituj borxhi nën pragje të caktuara dhe rregulla kalimtare për tituj borxhi të pranuar për tregtim në Bashkimin Evropian para 31.12.2010.

Neni 11 vendos detyrimin për krijuesit e tregut që kërkojnë të përfitojnë nga përjashtimet për njoftim të njoftojnë AMF-ja brenda 4 ditëve tregtimi dhe të njoftojnë edhe ndërprerjen e veprimtarisë. Gjithashtu, përcakton kërkesat për identifikimin e aksioneve/instrumenteve të mbajtura për qëllime krijimi tregu dhe mundësinë e kërkesës për marrëveshje krijimi tregu.

KREU III – INFORMACIONI I VAZHDUESHËM DHE DETYRIME TË TJERA TË TRANSPARENCËS

Kreu III rregullon njoftimin e zotërimeve të mëdha/pjesëmarrjeve të rëndësishme në kapital dhe instrumenteve financiare, detyrimet e informacionit ndaj mbajtësve të titujve, si dhe rregullat e publikimit, depozitimit, ruajtjes dhe aksesit në informacionin e rregulluar, përfshirë dispozitat për vendet e treta dhe ekuivalencën.

Neni 12 përcakton pragjet e njoftimit (5%, 10%, 15%, 20%, 25%, 30%, 50% dhe 75%) për aksionarët kur përqindja e të drejtave të votimit arrin/tejkalon ose bie nën këto pragje, si rezultat i blerjes/shitjes ose ngjarjeve që ndryshojnë përbërjen e të drejtave të votës. Ai parashikon përjashtime të detyrimit për njoftim në raste të veçanta (klerim/shlyerje, kujdestari, krijues tregu, libra tregtimi, stabilizim), me kushtet përkatëse të mosushtrimit të të drejtave të votimit dhe mosndërhyrjes në administrimin e emetuesit dhe ngarkon AMF-në me nxjerrjen e rregullave të detajuara për metodologjinë e përllogaritjes së kufirit 5% për disa nga përjashtimet.

Neni 13 zgjeron detyrimin e njoftimit për rastet e zotërimit/ushtrimit të të drejtave të votimit në mënyrë të tërthortë (marrëveshje veprimi të përbashkët, transferim i përkohshëm, kolateral, uzufrukt, shoqëri të kontrolluara, depozitim aksionesh, proxy). Ky nen synon të mbulojë skemat e kontrollit që, pa u reflektuar domosdoshmërisht në zotërimin e drejtpërdrejtë, japin mundësi ndikimi real në të drejtat e votimit.

Neni 14 parashikon përjashtimin nga njoftimi për aksionet e dhëna/marra nga bankat qendrore në kuadër të politikës monetare, operacioneve të likuiditetit ose sistemeve të pagesave dhe kushtëzon përjashtimin me mosushtrimin e të drejtave të votimit dhe karakterin afatshkurtër të transaksioneve.

Neni 15 përcakton elementet minimale të njoftimit (situata e të drejtave të votimit, zinxhiri i ndërmarrjeve të kontrolluara, data e kalimit të pragut, identitetet e personave që zotërojnë/ushtron të drejtat e votimit). Ky nen vendos afatin e njoftimit: emetuesi njoftohet menjëherë, por jo më vonë se 4 ditë tregtimi nga momenti kur personi njoftues merr dijeni (ose duhej të merrte dijeni) ose merr njoftim për ngjarje që ndryshojnë të drejtat e votimit. Gjithashtu, parashikon publikimin nga emetuesi të informacionit të njoftimit brenda 3 ditëve tregtimi, si alternativë, emetuesi përjashtohet kur publikimi kryhet nga AMF-ja, brenda të njëjtit afat, sipas rregullave të ligjit. Ai normon përjashtime dhe kushte pavarësie për shoqëri administruese dhe shoqëri komisionere në administrim portofoli, duke përcaktuar kur zotërimet agregohen në nivel shoqërie mëmë.

Neni 16 saktëson se detyrimi për njoftim është individual për secilin aksionar/person të përfshirë në skemat e nenit 13; në rastin e veprimit të përbashkët, detyrimi është kolektiv i ndarë ndërmjet palëve. Gjithashtu, rregullon njoftimet në rast prokurash (proxy) dhe mundësinë e njoftimit të vetëm të përbashkët, pa cenuar përgjegjësinë individuale.

Neni 17 përcakton momentin nga i cili aksionari ose personi fizik apo juridik, i parashikuar në nenin 13, të ligjit, konsiderohet se ka marrë dijeni për blerjen, shitjen ose mundësinë e ushtrimit të të drejtave të votës, për efekt të përmbushjes së detyrimeve të njoftimit. Në mënyrë të veçantë, neni parashikon se, për qëllime të zbatimit të shkronjës “a”, të pikës 2, të nenit 15, aksionari ose personi njoftues konsiderohet se ka marrë dijeni për transaksionin ose për mundësinë e ushtrimit të të drejtave të votës jo më vonë se dy ditë tregtimi pas kryerjes së transaksionit. Kjo dispozitë vendos një prezumim ligjor për momentin e marrjes dijeni, duke garantuar siguri juridike në përcaktimin e afateve të njoftimit e duke kontribuuar në zbatimin e rregullt të kërkesave për transparencë dhe raportim në tregun e kapitalit.

Neni 18 përcakton kushtet që duhen plotësuar që shoqëria mëmë të mos agregojë zotërimet e administruara nga shoqëria administruese/komisionere (mosndërhyrje me udhëzime dhe ushtrim i pavarur i të drejtave të votës). Kjo dispozitë kërkon njoftim pranë AMF-së (listë shoqërish dhe deklaratë pavarësie) dhe përditësim të vazhdueshëm të listës; parashikon edhe kërkesat minimale për politika/procedura, që parandalojnë shkëmbimin e informacionit mbi ushtrimin e votës.
Neni 19 rregullon elementet e njoftimit kur instrumenti financiar i jep mbajtësit, vetëm me nismën e tij, të drejtën për të përfituar aksione me të drejtë vote (p.sh. identiteti i mbajtësit, emetuesi bazë, data e kalimit të pragut, periudha e ushtrimit, maturimi). Afati dhe adresimi i njoftimit harmonizohen me nenin 15, njoftimi i dërgohet emetuesit bazë dhe autoritetit kompetent.

Neni 20 zgjeron detyrimin e njoftimit për instrumente financiare që japin të drejtë për të fituar aksione ose që kanë efekt ekonomik të ngjashëm (përfshirë instrumente me shlyerje fizike ose “cash”). Ky nen vendos rregulla për përllogaritjen e të drejtave të votës, përfshirë përdorimin e axhustimit me koeficientin delta për instrumentet me shlyerje në para, trajtimin e shportave/indekseve dhe llogaritjen ditore të pozicioneve afatgjata. Dispozita ngarkon AMF-në me hartimin e rregullave në përputhje me standardet teknike për formatet/modelet/procedurat e njoftimeve dhe me publikimin e listës treguese të instrumenteve të përfshira.

Neni 21 kërkon agregimin e të drejtave të votës nga aksionet dhe nga instrumentet financiare (nenet 12, 13 dhe 20) për të përcaktuar kalimin e pragjeve, njoftimi duhet të pasqyrojë ndarjen ndërmjet aksioneve dhe instrumenteve. Gjithashtu, parashikon rinjoftim kur instrumentet financiare shndërrohen në aksione dhe si rezultat kalohen pragjet.

Neni 22 parashikon që, kur emetuesi blen/shet aksionet e veta dhe si rezultat kalon pragjet 5% ose 10% të të drejtave të votimit, ai publikon përqindjen e aksioneve të veta jo më vonë se 4 ditë tregtimi. Gjithashtu, kjo dispozitë përcakton se                 AMF-ja miraton rregulla të detajuara për zbatimin e këtij neni, në përputhje me aktet e deleguara përkatëse.

Neni 23 parashikon, që për qëllim llogaritjeje të pragjeve, emetuesi publikon numrin total të të drejtave të votës dhe kapitalit në fund të çdo muaji kalendarik kur ka pasur ndryshime.

Neni 24 kërkon publikim pa vonesë të ndryshimeve në të drejtat që lidhen me klasa të ndryshme aksionesh, përfshirë ndryshime në të drejta që lidhen me tituj derivativë të emetuar nga vetë emetuesi që japin akses në aksionet e tij. Për emetuesit e titujve të tjerë (p.sh. tituj borxhi) kërkon publikim të ndryshimeve në të drejtat e mbajtësve, duke përfshirë termat/kushtet që ndikojnë në mënyrë indirekte këto të drejta.

Neni 25 vendos parimin e trajtimit të barabartë për të gjithë mbajtësit e aksioneve në të njëjtin pozicion dhe kërkon që emetuesi të sigurojë mjetet/informacionet e nevojshme për ushtrimin e të drejtave (mbledhjet, agjenda, numri i aksioneve/votave, prokurat, agjent financiar, dividendë dhe aksione të reja). Kjo dispozitë lejon përdorimin e mjeteve elektronike për komunikim me aksionarët, me kushte për mosdiskriminim, identifikim, kërkesë miratimi dhe të drejtën e aksionarëve për të kërkuar komunikim me shkrim.

Neni 26 vendos trajtim të barabartë për mbajtësit “pari passu” dhe kërkon ofrimin e informacionit/mjeteve për ushtrimin e të drejtave (mbledhje, pagesa interesi, konvertim/këmbim/nënshkrim/anulim, shlyerje, prokurat, agjent financiar). Gjithashtu, ky nen parashikon fleksibilitet për vendndodhjen e mbledhjeve për tituj borxhi me vlerë të lartë nominale për njësi dhe përdorimin e mjeteve elektronike me kushte të ngjashme me nenin 25.

Neni 27 kërkon, që kur publikohet informacion i rregulluar, ai të depozitohet njëkohësisht pranë AMF-së, AMF-ja e publikon informacionin e depozituar në faqen e saj zyrtare. Ai, saktëson depozitimin pranë AMF-së edhe për informacionin që i përcillet emetuesit, sipas dispozitave për zotërimet e mëdha dhe instrumentet financiare.

Neni 28 përcakton rregulla të publikimit të informacionit të rregulluar, sipas vendeve, ku titujt janë pranuar për tregtim (vetëm në Republikën e Shqipërisë dhe shtete anëtare). Dispozita parashikon fleksibilitet gjuhësor për tituj borxhi me vlerë të lartë nominale dhe rregulla për njoftimet nga aksionarët/personat e tjerë; rregullon aspektin e kostove të përkthimit në procedime gjyqësore.

Neni 29 detyron publikimin në mënyrë që të sigurohet akses i shpejtë dhe jodiskriminues, ndalon vendosjen e kostove të posaçme ndaj investitorëve për ofrimin e informacionit. Ky nen ngarkon AMF-në me caktimin e mekanizmit/regjistrit zyrtar për ruajtje qendrore, me standarde minimale sigurie, regjistrim kohe dhe lehtësi aksesi, emetuesi depoziton informacionin njëkohësisht pranë AMF-së dhe mekanizmit. Dispozita parashikon që mekanizmi zyrtar mund të mbahet nga AMF-ja ose nga person juridik i miratuar, me kushte që sigurojnë ndërveprim dhe (kur është e aplikueshme) akses në nivel BE-je.

Neni 30 përcakton standardet minimale për shpërndarjen e informacionit të rregulluar: shpërndarje në publik sa më të gjerë, komunikim i sigurt, tekst i plotë i pa-edituar (me përjashtime kur mjafton njoftimi me referim në faqen e internetit). Ky nen kërkon identifikim të qartë të informacionit si “informacion i rregulluar”, identifikim të emetuesit dhe datë/orë komunikimi, parashikon detyrimin e ruajtjes së gjurmës së komunikimit për verifikim nga AMF-ja.

Neni 31 përcakton portalin e aksesit elektronik të zhvilluar dhe operuar nga Autoriteti Evropian i Tregjeve dhe Letrave me Vlerë (në vijim ESMA) dhe sistemin e ndërlidhjes së mekanizmave zyrtarë të ruajtjes qendrore. Sipas kësaj dispozite, AMF-ja siguron aksesin në mekanizmin kombëtar përmes kësaj pike, sipas dispozitave kalimtare të ligjit.

Neni 32 vendos detyrimin që informacioni i rregulluar të dorëzohet njëkohësisht te njësia mbledhëse e informacionit, në mënyrë që të jetë i aksesueshëm në ESAP, parashikon format të dhënash të ekstraktueshme/lexueshme nga makineria dhe metadatat shoqëruese (p.sh. LEI, madhësia e emetuesit, sektori, lloji i informacionit). Ky nen cakton mekanizmin zyrtar të ruajtjes (neni 29) si njësinë mbledhëse dhe AMF-në, si njësi mbledhëse për informacionin e akteve nënligjore, sipas rregullave të ESAP-it, zbatimi i plotë lidhet me anëtarësimin në BE.

Neni 33 ngarkon AMF-në me hartimin e rregullave teknike, në përputhje me standardet e BE-së për ndërveprimin dhe aksesin (teknologjitë e komunikimit, identifikuesi unik, formatet standarde dhe klasifikimi i informacionit).

Neni 34 rregullon trajtimin e emetuesve me seli të regjistruar në vende të treta dhe vlerësimin e ekuivalencës së kërkesave të informacionit, përfshirë standardet e kontabilitetit dhe, kur është e aplikueshme, standardet e raportimit të qëndrueshmërisë. Kjo dispozitë parashikon mundësi përjashtimi nga disa kërkesa (p.sh. format i pasqyrave), kur zbatohen standarde të pranuara ndërkombëtare/ekuivalente dhe kërkon që informacioni i rëndësishëm të publikohet në mënyrë të aksesueshme për publikun.

Neni 35 përcakton kriteret minimale për të konsideruar kërkesa “ekuivalente” në vende të treta (për raportin vjetor të drejtimit, raportin gjashtëmujor, deklaratat e përgjegjësisë, afatet për zotërimet e mëdha, publikimet e emetuesit, etj.). Kjo dispozitë shërben si bazë për vendimmarrjen e AMF-së mbi ekuivalencën dhe për trajtimin e emetuesve të vendeve të treta në përputhje me standardet e transparencës.

KREU IV – KOMPETENCAT E AUTORITETIT

Kreu IV përcakton AMF-në si autoritetin kompetent dhe rregullon kompetencat hetimore, mbikëqyrëse dhe bashkëpunimin.

Neni 36 përcakton AMF-në si autoritetin kompetent për zbatimin e ligjit dhe i njeh kompetenca për të kërkuar informacion/dokumente, për të kërkuar publikim informacioni dhe për të kryer inspektime në terren. Ai parashikon masa mbikëqyrëse për integritetin e tregut, përfshirë pezullimin ose ndalimin e tregtimit të titujve në rast dyshimi për shkelje dhe publikimin e mos-përputhshmërisë. Kjo dispozitë saktëson mënyrat e ushtrimit të kompetencave sanksionuese (drejtpërdrejt, në bashkëpunim, me delegim ose përmes autoriteteve gjyqësore).

Neni 37 vendos detyrimin e sekretit profesional për personat që punojnë/punuan në AMF dhe rregullon kushtet e shkëmbimit të informacionit konfidencial. Ai parashikon bashkëpunimin me autoritetet e tjera kompetente, ESMA/ESRB dhe mundësinë e marrëveshjeve me autoritetet e vendeve të treta, me garanci të barasvlefshme konfidencialiteti (pjesët që lidhen drejtpërdrejt me mekanizmat e BE-së zbatohen sipas dispozitave kalimtare).

Neni 38 rregullon veprimet e Autoritetit të Mbikëqyrjes Financiare, në cilësinë e autoritetit kompetent të shtetit pritës, duke parashikuar bashkëpunimin dhe koordinimin me autoritetet e tjera përkatëse. Ai përcakton se AMF-ja i referon gjetjet e saj autoritetit kompetent të shtetit të origjinës dhe ESMA-së.
Në rast se masat e marra nga shteti i origjinës rezultojnë të pamjaftueshme për adresimin e shkeljeve ose rreziqeve të identifikuara, AMF-ja ka të drejtë të ndërmarrë vetë masat e nevojshme për mbrojtjen e investitorëve dhe garantimin e funksionimit të rregullt të tregut, duke informuar njëkohësisht Komisionin Evropian dhe ESMA-në.

KREU V – SHKELJET, MASAT ADMINISTRATIVE DHE SANKSIONET

Kreu V parashikon masat administrative dhe sanksionet, në mënyrë që zbatimi të jetë efektiv, proporcional dhe parandalues.

Neni 39 parashikon masat administrative që AMF-ja mund të vendosë (publikim deklarate, urdhër për ndërprerje sjelljeje shkelëse, gjobë) dhe parimin e proporcionalitetit. Ai saktëson se, krahas subjektit juridik, sanksionet mund të aplikohen edhe ndaj anëtarëve të organeve drejtuese/mbikëqyrëse dhe personave përgjegjës, sipas legjislacionit në fuqi.

Neni 40 përcakton regjimin e sanksioneve administrative me gjobë që vendosen nga Autoriteti i Mbikëqyrjes Financiare, në rast të mosrespektimit të detyrimeve të parashikuara në këtë ligj. 

Në pikën 1 përcaktohet se Autoriteti vendos gjobë, nga 500 000 lekë deri në 4 000 000 lekë, ndaj personave juridikë që shkelin detyrimet e ligjit. Këto shkelje lidhen, ndër të tjera, me moshartimin, mospublikimin ose mosdorëzimin në afat të raporteve financiare vjetore dhe gjashtëmujore, mosraportimin e pagesave ndaj institucioneve shtetërore, mosnjoftimin e ndryshimeve në zotërimet e rëndësishme të të drejtave të votës, mosrespektimin e detyrimeve të krijuesve të tregut, mospublikimin e informacionit të rregulluar, mosrespektimin e detyrimeve për transparencën ndaj aksionarëve dhe zotëruesve të titujve të borxhit, si dhe shkelje të tjera që cenojnë detyrimet e transparencës dhe raportimit të përcaktuara në ligj.

Pika 2 parashikon se në rastet e shkeljeve shumë të rënda, të cilat cenojnë ose rrezikojnë seriozisht integritetin e tregut financiar, transparencën, mbrojtjen e investitorëve ose funksionimin e rregullt të tregut, Autoriteti mund të vendosë gjoba të përshkallëzuara ndaj personave juridikë deri në 100 000 000 lekë ose deri në 5 për qind të xhiros totale vjetore, sipas pasqyrave financiare të miratuara, ose deri në dyfishin e fitimeve të realizuara apo humbjeve të shmangura si rezultat i shkeljes, kur këto mund të përcaktohen.

Pika 3 rregullon përgjegjësinë administrative të personave fizikë ose të personave përgjegjës të subjektit juridik, duke parashikuar gjoba, nga 100 000 lekë deri në 500 000 lekë për të njëjtat shkelje, të parashikuara në pikën 1.

Pika 4 përcakton se, për shkeljet shumë të rënda të kryera nga personat fizikë ose personat përgjegjës të subjektit, Autoriteti mund të vendosë gjobë deri në                           20 000 000 lekë ose deri në dyfishin e fitimeve të realizuara apo humbjeve të shmangura, kur këto mund të përcaktohen, duke zbatuar shumën më të lartë.

Neni 41 përcakton kriteret që Autoriteti i Mbikëqyrjes Financiare duhet të marrë në konsideratë gjatë përcaktimit të llojit dhe nivelit të sanksioneve administrative, me qëllim garantimin e proporcionalitetit, efektivitetit dhe drejtësisë në vendimmarrje.

Pika 1 parashikon se, në vlerësimin e masës administrative, Autoriteti merr në konsideratë të gjitha rrethanat përkatëse të rastit, duke përfshirë shkallën dhe kohëzgjatjen e shkeljes, nivelin e përgjegjësisë së personit fizik ose juridik, gjendjen e tij financiare, përfitimet e realizuara ose humbjet e shmangura si rezultat i shkeljes, dëmet e shkaktuara ndaj palëve të treta, nivelin e bashkëpunimit me Autoritetin gjatë procedurës administrative, si dhe ekzistencën e shkeljeve të mëparshme. Këto kritere synojnë të sigurojnë që sanksionet të jenë të përshtatshme me natyrën, pasojat dhe rrethanat konkrete të çdo shkeljeje.

Pika 2 përcakton se përpunimi i të dhënave personale të mbledhura gjatë ushtrimit të kompetencave mbikëqyrëse dhe hetimore administrative nga Autoriteti kryhet në përputhje me legjislacionin në fuqi për mbrojtjen e të dhënave personale, duke garantuar respektimin e standardeve ligjore për trajtimin dhe mbrojtjen e këtyre të dhënave.

Neni 42 vendos detyrimin që AMF-ja të publikojë pa vonesë vendimet e sanksioneve administrative në faqen zyrtare, me informacion minimal mbi shkeljen dhe identitetin e përgjegjësve. Ai parashikon vonesë ose anonimizim në rastet e disproporcionalitetit, rrezikut për stabilitet financiar/hetim në vazhdim ose dëmeve serioze joproporcionale; rregullon trajtimin në rast ankimi.




VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT

Ngarkohet për zbatimin e këtij projektligji Autoriteti i Mbikëqyrjes Financiare (AMF), në cilësinë e autoritetit kompetent për mbikëqyrjen e respektimit të kërkesave të transparencës. Në kuadër të zbatimit, AMF-ja:

· monitoron respektimin nga emetuesit dhe subjektet e tjera, të përfshira të kërkesave për publikimin, depozitimin dhe ruajtjen e informacionit të rregulluar;
· verifikon përmbushjen e detyrimeve për raportimin periodik dhe njoftimet e zotërimeve të mëdha/instrumenteve financiare, si dhe kërkesat e informacionit për mbajtësit e titujve;
· cakton dhe/ose miraton mekanizmin zyrtar për ruajtjen qendrore të informacionit të rregulluar dhe miraton standardet e shpërndarjes;
· merr masa administrative dhe vendos sanksione në rast të mosrespektimit, si dhe publikon vendimet sipas kërkesave të ligjit;
· bashkëpunon me autoritetet e tjera kombëtare dhe (kur është e aplikueshme) me autoritetet e BE-së dhe ESMA-në.

Emetuesit, aksionarët dhe personat e tjerë të përfshirë në ligj kanë detyrimin të krijojnë procedura të brendshme për raportim dhe njoftim në afatet e përcaktuara. Audituesit ligjorë, tregjet e rregulluara dhe ndërmjetësit financiarë kontribuojnë në zbatimin praktik, sipas roleve të tyre në kuadrin e tregut.

VIII. PERSONAT DHE INSTITUCIONET QË KANË KONTRIBUUAR NË HARTIMIN E PROJEKTAKTIT

Projektligji është hartuar nga Autoriteti i Mbikëqyrjes Financiare, në kuadër të përmbushjes së detyrimeve për përafrimin e legjislacionit shqiptar me acquis të Bashkimit Evropian në fushën e tregjeve të kapitalit dhe transparencës së emetuesve.
Në procesin e hartimit janë marrë në konsideratë praktikat dhe standardet e                      BE-së për publikimin e informacionit të rregulluar, si dhe nevoja për zhvillimin gradual të tregut shqiptar të kapitalit.

IX. [bookmark: _GoBack]RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Zbatimi i projektligjit nuk sjell kosto shtesë për buxhetin e shtetit.

